Alueiden komitean lausunto aiheesta "Komission ehdotus neuvoston päätökseksi jäsenvaltioiden työllisyyspolitiikan suuntaviivoista"



Virallinen lehti nro C 256 , 24/10/2003 s. 0090 - 0091



Alueiden komitean lausunto aiheesta "Komission ehdotus neuvoston päätökseksi jäsenvaltioiden työllisyyspolitiikan suuntaviivoista" (2003/C 256/16) ALUEIDEN KOMITEA, joka ottaa huomioon komission ehdotuksen neuvoston päätökseksi jäsenvaltioiden työllisyyspolitiikan suuntaviivoista (KOM(2003) 176 lopullinen - 2003/0068 (CNS)), ottaa huomioon neuvoston 22. huhtikuuta 2003 Euroopan yhteisön perustamissopimuksen 128 artiklan 2 kohdan nojalla tekemän päätöksen pyytää aiheesta alueiden komitean lausunto, ottaa huomioon puheenjohtajansa 19. maaliskuuta 2003 tekemän päätöksen antaa lausunnon valmistelu "talous- ja sosiaalipolitiikka" -valiokunnan tehtäväksi, ottaa huomioon Euroopan työllisyysstrategian tarkastuksesta ja työllisyyden suuntaviivoista vuodeksi 2003 antamansa lausunnon, joka perustuu komission tiedonantoihin aiheista "Katsaus Euroopan työllisyysstrategian ensimmäisiin viiteen toteutusvuoteen" ja "Euroopan työllisyysstrategian tulevaisuus: Täystyöllisyyteen ja parempiin työpaikkoihin tähtäävä strategia" (CdR 15/2003 fin), ottaa huomioon "talous- ja sosiaalipolitiikka" -valiokunnan 13. kesäkuuta 2003 hyväksymän lausuntoluonnoksen (CdR 137/2003 rev.), jonka esittelijä oli Varsinais-Suomen liiton valtuuston jäsen Pauliina Haijanen (FIN, PPE), hyväksyi 2. ja 3. heinäkuuta 2003 pitämässään 50. täysistunnossa (3. päivän kokouksessa) yksimielisesti seuraavan lausunnon. 1. Alueiden komitean näkemykset Alueiden komitea 1.1. pitää myönteisenä sitä, että komission ehdotus korostaa tarvetta työllisyysstrategian hallinnon sekä toimeenpanon tehostamiseen ja että komissio tästä näkökulmasta edellyttää, että jäsenvaltiot takaavat suuntaviivojen täytäntöönpanon myös alue- ja paikallistasolla. Uusi strateginen lähestymistapa mahdollistaa sen, että alueellisen ja paikallisen ulottuvuuden vahvistaminen voidaan sisällyttää kaikkien suuntaviivojen täytäntöönpanoon. Alueiden komitea katsoo kuitenkin, että tämän tavoitteen toteutuminen kansallisen tason valmistelussa edellyttää vahvaa poliittista tukea unionin taholta sekä unionin rahoitusinstrumenttien kytkemistä alue- ja paikallisulottuvuuden vahvistamiseen. 1.2. pitää komission ehdotuksen puutteena sitä, että omaksuttu lähestymistapa arvioi eri aluetasojen roolia prosessikeskeisesti, strategian toimivuuden ja legitimiteetin näkökulmasta. Tämä lähestymistapa ei huomioi riittävällä tavalla alueellisten ja paikallisten toimijoiden välitöntä roolia työllisyysstrategian toteuttamisessa ja sen vaikuttavuuden parantamisessa. 1.3. katsoo, että makrotasolla määriteltyjen politiikkojen kyky reagoida alueellisiin ja paikallisiin ongelmiin on heikkenemässä. Työllisyyden kansallisten toimintasuunnitelmien laatimisen lähtökohtana tulisi pitää työllisyyspolitiikan täytäntöönpanoa koskevan päätösvallan hajauttamista alue- ja paikallistasolle. Kansallisten toimintasuunnitelmien tulisi sisältää selvitys suuntaviivojen täytäntöönpanosta alue- ja paikallistasolla. 1.4. pitää välttämättömänä, että työttömyyden alueellisten erojen käsittely nostetaan Eurooppa-neuvoston päätelmien mukaisesti yhdeksi suuntaviivojen toimintaprioriteetiksi, kuten tiedonannossa KOM(2003) 6 lopullinen oli jo esitetty. Alueellisten erojen kaventamiselle tulisi asettaa mitattavat tavoitteet. Alueellisten työllisyyserojen kaventamiseksi tarvitaan paitsi työvoiman ammatillista ja alueellista liikkuvuutta, myös muita laaja-alaisia toimenpiteitä, joilla tuetaan alueiden työllisyyttä ja kilpailuedellytyksiä. 1.5. katsoo, että suuntaviivojen tulisi sisältää konkreettista tietoa alueellisista ja paikallisista työllisyysstrategioista työkaluina, jotka kytkevät alue- ja paikallistason Euroopan työllisyysstrategian täytäntöönpanoon. Näiden strategioiden valmistelu tulisi kytkeä tehokkaasti kansallisten toimintasuunnitelmien valmisteluun. Paikallisten kumppanuusjärjestelyjen merkitystä sekä osuus- ja yhteisötalouden roolia työllisyysstrategian täytäntöönpanossa tulisi edelleen selkiyttää ja vahvistaa. 1.6. toistaa aiemman näkemyksensä, jonka mukaan jäsenmaiden parlamenttien roolia työllisyysstrategian toteuttamisessa tulisi edelleen selkiyttää ja vahvistaa. Työllisyyden kansallisten toimintasuunnitelmien painoarvoa tulisi vahvistaa hyväksymällä ne kansallisissa parlamentaarisissa elimissä. Samoin toimintasuunnitelmien ja kansallisten budjettien yhteyttä tulisi vahvistaa. Bryssel 3. heinäkuuta 2003. Alueiden komitean puheenjohtaja Albert Bore